Bratislava 31. októbra (TASR) – Slovenský pozemkový fond (SPF) v roku 2011 dosiahol kladný hospodársky výsledok vo výške 9,60 milióna eur.
"Suma 300.000 eur sa z toho navrhuje účelovo vyčleniť pre kapitolu Ministerstva pôdohospodárstva a rozvoja vidieka SR na financovanie DPH na projekty pozemkových úprav, ktoré sú financované z EÚ," konštatuje sa ďalej v návrhu na rozdelenie hospodárskeho výsledku za rok 2011 a v účtovnej závierke SPF za rok 2011, ktorú dnes prerokovala a schválila vláda SR.
Suma 9,30 milióna eur z vlaňajšieho zisku sa vo vládnom materiáli navrhuje previesť do rezervného fondu SPF z dôvodu potreby vytvoriť rezervu na krytie prípadných prehratých súdnych sporov.
Príjmy SPF v roku 2011 dosiahli 28,41 milióna eur. Nedaňové príjmy sa pritom plnili na 107,2 %, a to v celkovej sume 23,11 milióna eur. Celkové výdavky vlani dosiahli úroveň 13,20 milióna eur, z toho bežné a kapitálové výdavky predstavovali 12,54 milióna eur.